上巳後
作者：蘇轍
朝代：宋

paragraphs: 上巳已過旬日，西湖尚有遊人。
老人復歸閉戶，戶外百事日新。
呼童試問築室，春晚何日堂成。
我家舊廬江上，隠居三世相因。
晏子不願改卜，我今已愧先君。
始有苟合則止，已老姑欲安身。
西望烝嘗有處，傳家圖史常陳。
門中此外何事，世故有耳不聞。
食訖趺坐日昃，此心皎皎常存。
萬事汝勿告我，婚嫁自畢諸孫。